Polisieman vas vir ‘smokkel’ van derduisende se sigaretteDie polisie het op 20 kartonhouers sigarette beslag gelê (Foto: Verskaf) ŉ Polisiebeampte by die Beitbrug-grenspos in die noorde van Limpopo het Donderdag in die Polokwane-landdroshof in dié provinsie verskyn in verband met die besit van honderde duisende rande se onwettige sigarette. Die polisie het hom Dinsdagaand vasgetrek. Hy is borgtog van R1 000 toegestaan en sy saak is tot 4 September uitgestel. Brig. Motlafela Mojapelo, woordvoerder van die polisie, sê die 41-jarige sersant, Maimela Hezekiel Mailula, is Dinsdag omstreeks 22:30 op die N1-Suid buite Polokwane deur die polisie in sy blou Toyota Hilux-bakkie voorgekeer. Die polisie was besig om die pad naby Tweefontein se patrolleer. Die polisieman is in ‘n blou Hilux-bakkie voorgekeer (Foto: Verskaf) Mojapelo sê die sersant het sy polisieuniform aangehad toe die polisie hom voorgekeer het. Die polisie het die bakkie begin deursoek en het op 20 kartonhouers vol onwettige sigarette ter waarde van R350 000 afgekom. Die polisie het Mailula daar en dan in hegtenis geneem en beslag gelê op die sigarette en die voertuig. Dit is nog nie duidelik waar hy die sigarette in die hande gekry het nie. Lt.genl. Nneke Ledwaba, provinsiale polisiekommissaris in Limpopo, het die polisielede geloof dat hulle die sersant so vinnig vasgetrek het. Hy het ook ŉ beroep op alle lede van die polisie gedoen om te alle tye dissipline te handhaaf en integriteit aan die dag te lê en eerder aktief deel te neem om misdaad in die land te beveg. Die polisieondersoek duur voort.